笑看天下:法應取代德成歐盟龍頭
德國總理紹爾茨周日抵達中國重慶市,展開3日訪華行程,期間轉到上海市和北京市,並與中國高層官員會面。今趟係紹爾茨2021年底就任總理以來,第二次訪問中國,陪同佢嘅包括環境、農業和交通3名內閣部長,亦有多名德國工業代表,全係響噹噹企業嘅行政總裁,例如西門子、寶馬、平治等。
顯而易見,紹爾茨就是希望能夠同中國多做生意,以挽救國內經濟近兩年嚟嘅極度低迷。2023年,德國嘅國內生產總值(GDP)萎縮0.3%,被國際貨幣基金組織認為係該年度增長最弱嘅主要經濟體。德國作為全球第三大出口國,依家淪落成咁,試問顏面何存?
德國工業對天然氣有着巨大需求,卻在俄烏局勢惡化之後,面臨斷崖式嘅供應短缺。從汽車到化工用品和醫藥製品,這些德國最重要嘅產品製造流程,全部離不開天然氣,天然氣供應鏈也就成了德國嘅死穴,由於不能自產,德國人使用嘅天然氣95%依賴進口。俄烏戰事令德國失去俄羅斯廉價嘅天然氣,意味着德國嘅好日子已一去不返!德國喺默克爾長達16年嘅執政時代,穩居歐盟龍頭地位;如今歐盟龍頭,如果有民調,法國相信可以取而代之,皆因法國國力正在上升,而德國正在下沉!
法國作為擁核國家,也就難怪總統馬克龍對美國都夠膽硬起來,經常把「戰略自主」掛在嘴邊,並且力推「歐洲軍隊」理念,認為歐洲唔應該聽晒美國支笛,應有自己獨立自主嘅骨氣!法國唔似德國要靠他國供應天然氣,其境內50多個核電站,不僅為國內提供電力,於2023年更超越挪威,成為歐盟境內最大能源輸出國。再講吖,法國已連續4年GDP增速跑贏德國,你話紹爾茨怎能不頻頻訪華!